კოპაონიკი

კოპაონიკი (, ) — ერთ-ერთი უდიდესი ქედი სერბეთში. მდებარეობს ქვეყნის ცენტრალურ ნაწილში. მისი უმაღლესი მწვერვალია პანჩიჩის პიკი, რომელიც ზღვის დონიდან 2017 მეტრ სიმაღლეზე მდებარეობს.

კოპაონიკი სერბეთის უმთავრესი სამთო-სათხილამურო კურორტია, 25 საბაგირო გზით რომელთაც საათში 32 000 მოთხილამურის გადაყვანა შეუძლიათ. 1981 წელს კოპაონიკის პლატოს ცენტრალურ ნაწილში, 118.1 კმ² ტერიტორიაზე ეროვნული პარკი შეიქმნა.

ისტორია
კოპაონიკს მდიდარი ისტორიული მემკვიდრეობა გააჩნია. შუა საუკუნეებში ეს ტერიტორია სამთო მრეწველობის მნიშვნელოვანი ცენტრი იყო, რომლის მაღაროებში საქსები მუშაობდნენ. ამ პერიოდში ინტენსიური ვაჭრობა მიმდინარეობდა რაგუზასთან (დუბროვნიკი).

გარდა ისეთი ძველი ეკლესია-მონასტრებისა როგორებიცაა, ჯურჯევი-სტუპოვი, სტუდენიცის მონასტერი, სოპოჩანის მონასტერი და გრადაცის მონასტერი, აქ აგრეთვე არის სერბული დინასტიების მიერ აგებული რამდენიმე ადრეული და შუა საუკუნეების ციხესიმაგრე. უახლოესი შუა საუკუნეების სერბული ციხესიმაგრეა მაგლიჩი.

ფლორა და ფაუნა
კოპაონიკის ფლორა ხასიათდება დიდი ოდენობის ავტოქთონური მცენარეთა სახეობებით (ბალკანური წიფელი, სოჭი, ნაძვი, ურთხელი, რამდენიმე სახეობის ნეკერჩხალი, ფიჭვი და მუხა). ცხოველთა სამყაროც ასევე მრავალფეროვანია, მაგრამ მათი კონცენტრაცია საცხოვრებელი გარემოს მიხედვით იცვლება.

ეროვნული პარკი
კოპაონიკის ეროვნული პარკი 1981 წელს შეიქმნა. პარკის ტერიტორიის უმეტეს ნაწილს ფართოფოთლოვანი და ადგილობრივი წიწვოვანი ტყეები წარმოადგენს. კაპაონიკში მრავალი სახეობის ფრინველი ბინადრობს, მათ შორის კაკაბი, წყრომი, ღაჟო და ტყის ტოროლა. პარკისთვის მნიშვნელოვან პრობლემას წარმოადგენს ტყის ჩეხვის შედეგად გამოწვეული ნიადაგის ეროზია. 

ეროვნული პარკი შედარებით მოსწორებულ ტერიტორიაზე მდებარეობს, ზღვის დონიდან დაახლოებით 1700 მეტრ სიმაღლეზე. ამ ცენტრალურ კოპაონიკის პლატოს სუვო-რუდიშტეს ეძახიან. ის გარშემო შემოსაზღვრულია მწვერვალებით. ამ პლატოს ჩრდილოეთით და ჩრდილო-დასავლეთით გადაჭიმულია ბანისკი-კაპაონიკი, სადაც მდებარეობს კურორტი იოშანიჩკა-ბანია, რომელიც განთქმულია თავისი თერმული წყაროებით, რომელთა ტემპერატურაც 88°C აღწევს. უშუალოდ სუვო-რუდიშტეს პლატოს ქვემოთ იწყება მდინარე სამოკოვსკის მიმზიდველი და ულამაზესი ხეობა, რომელიც გამორჩეულია ჩანჩქერებითა და კანიონებით. კოპაონიკში წლის განმავლობაში 200 დღე მზიანია, ხოლო 160 თოვლიანი.

რესურსები ინტერნეტში

23px კოპაონიკი, სერბეთი 
ბრიტანული სარეკლამო რგოლი კოპაონიკის შესახებ.
კოპაონიკის ეროვნული პარკი
ბრიტანული სარეკლამო საიტი კოპაონიკის შესახებ
სამთო-სათხილამურო კურორტი კოპაონიკი - სიახლეები, ფოტოები, სათხილამურო ინფორმაცია, ვებ-კამერები, ამინდი, საცხოვრებელი, ფორუმი, შთაბეჭდილებები
2800 სურათი კოპაონიკიდან
BirdLife-ის ინფორმაცია კოპაონიკის შესახებ 

სქოლიო

კატეგორია:სერბეთის ქედები